聞仲至雪峰有行記有詩擬歐陽體寄之
作者：韓淲
朝代：宋

paragraphs: 百粵多名山，磅礴甚雄偉。
城邑所聚落，人物反無幾。
吾嘗思其然，未嘗不憤悱。
秀氣鍾洩處，名德當燁煒。
乃爲仙佛廬，土木儼神鬼。
其教又皆幻，其徒且不韙。
無非索民財，聚食類螻螘。
蓋本僭竊者，盜名恣蛇虺。
徒欲覬冥福，締建罄箱篚。
柰何習俗慣，後世尤亹亹。
君登雪峰寺，逸覽應一唏。
水石固清激，草木必芳菲。
豈不念古道，胸次增礧磈。
聞有記與詩，寄與定瑰瑋。